Észak-Korea nem mond le az atomról
A kommunista állam szerdán kinyilvánította, határozott szándéka, hogy megõrizze atomfegyvereit.
Csak a nukleáris elrettentés garantálja a végsõ gyõzelmet az imperialista erõk felett - áll az egypártrendszer hivatalos lapja, a Rodong Szinmun szerkesztõségi cikkében.

Phenjan ezzel ellentmondott annak a héten a kínai médiában megjelent értesülésnek, miszerint a sztálinista állam hajlandó lenne újrakezdeni a hatoldalú nemzetközi tárgyalásokat atomprogramjáról. A kínai hivatalos sajtó szerint ezt Kim Dzsong Un észak-koreai vezetõ írta Hszi Csin-ping kínai elnökhöz címzett levelében.

Dél-Korea visszafogottan reagált a kínai értesülésre. "A tettek fontosabbak a szavaknál" - közölte szóvivõje útján a dél-koreai országegyesítési minisztérium.

A Koreai-félsziget nukleáris leszerelését célzó hatoldalú tárgyalásokat 2003 augusztusában indították el Kína, a két Korea, az Egyesült Államok, Oroszország és Japán részvételével. A megbeszélések 2008 decemberében megszakadtak, majd Észak-Korea 2009 áprilisában hivatalosan is bejelentette, hogy nem folytatja az egyeztetéseket.
fegyverkezés Észak-Korea atomfegyver